Document ID: 32005L0083

KOMMISSIONENS DIREKTIV 2005/83/EF
af 23. november 2005
om ændring, med henblik på tilpasning til den tekniske udvikling, af bilag I, VI, VII, VIII, IX og X til Rådets direktiv 72/245/EØF om køretøjers radiointerferens (elektromagnetiske kompatibilitet)
(EØS-relevant tekst)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 70/156/EØF af 6. februar 1970 om tilnærmelse af medlemsstaternes lovgivning om godkendelse af motordrevne køretøjer og påhængskøretøjer dertil (1), særlig artikel 13, stk. 2, andet led,
under henvisning til Rådets direktiv 72/245/EØF af 20. juni 1972 om køretøjers radiointerferens (elektromagnetiske kompatibilitet) (2), særlig artikel 4, og
ud fra følgende betragtninger:
(1)
Direktiv 72/245/EØF er et af særdirektiverne under den typegodkendelsesprocedure, som er fastlagt ved direktiv 70/156/EØF.
(2)
Kravene og prøvningsbestemmelserne vedrørende elektrisk og elektronisk udstyrs elektromagnetiske kompatibilitet er løbende blevet aktualiseret gennem det standardiseringsarbejde, som Den Internationale Specialkomité på Radiostøjområdet (CISPR) og Den Internationale Standardiseringsorganisation (ISO) har gennemført. Derfor indførtes der ved Kommissionens direktiv 2004/104/EF (3), som ændrede direktiv 72/245/EØF, referencer til de prøvningsmetoder, der er beskrevet i de seneste udgaver af de relevante standarder.
(3)
Siden direktiv 2004/104/EF trådte i kraft, er en række standarder blevet erstattet af nyere udgaver, som har tilpasset disse til den tekniske udvikling. Det er derfor nødvendigt at aktualisere referencerne til disse standarder i direktiv 72/245/EØF.
(4)
Endvidere er det nødvendigt at foretage en række redaktionelle ændringer.
(5)
Direktiv 72/245/EØF bør følgelig ændres i overensstemmelse hermed -
UDSTEDT FØLGENDE DIREKTIV:
Artikel 1
Bilag I, VI, VII, VIII, IX og X til direktiv 72/245/EØF ændres som angivet i bilaget til nærværende direktiv.
Artikel 2
1. Medlemsstaterne vedtager og offentliggør senest den 30. september 2006 de love og administrative bestemmelser, der er nødvendige for at efterkomme dette direktiv. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.
De anvender disse bestemmelser fra den 1. oktober 2006.
Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.
2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.
Artikel 3
Dette direktiv træder i kraft på tyvendedagen efter offentliggørelsen i Den Europæiske Unions Tidende.
Artikel 4
Dette direktiv er rettet til medlemsstaterne.
Udfærdiget i Bruxelles, den 23. november 2005.

Labels: 7
8
20